ddrg/super_eurlex huggingface dataset:
KIRJALLINEN KYSYMYS E-2739/99 esittäjä(t): Stefano Zappalà (PPE-DE) ja Antonio Tajani (PPE-DE) komissiolle. Goodyearin tuotantolaitos Laziossa.



Virallinen lehti nro 225 E , 08/08/2000 s. 0197 - 0198



KIRJALLINEN KYSYMYS E-2739/99 esittäjä(t): Stefano Zappalà (PPE-DE) ja Antonio Tajani (PPE-DE) komissiolle (18. tammikuuta 2000) Aihe: Goodyearin tuotantolaitos Laziossa Amerikkalainen Goodyearin tuotantolaitos sijaitsee Cisternan kunnassa Lazion maakunnassa. Tämä tuotantolaitos on perustettu vuonna 1965 ja se työllistää noin 560 työntekijää. Tuotantolaitos on usean vuoden ajan, niin kauan alue, jolla edellä mainittu tehdas sijaitsee, on saanut rahoitusta Cassa per il Mezziogiorno -rahoituslaitokselta, se on voinut saada erilaisia valtion avustuksia. Hiljattain tuli myös tietoon, että Goodyear aikoo sulkea tuotantolaitoksensa lähi aikoina, koska sen toiminta ei ole enää kannattavaa; Voisiko komissio vastata seuraaviin kysymyksiin: 1. Eikö olisi syytä pyytää Italian hallitusta selvittämään, onko Goodyear saanut usean vuoden aikana valtiontukia ja kuinka paljon? 2. Kun otetaan huomioon alueen vaikea työllisyystilanne, eikö komission mielestä olisi puututtava asiaan ja estettävä se, että monikansalliset yritykset erilaisten valtion avustusten vähetessä, eivät hylkäisi tuotantopaikkakuntaansa, mistä aiheutuu vakavaa vahinkoa työntekijöille ja ympäristölle? Anna Diamantopouloun komission puolesta antama yhteinen vastaus kirjallisiin kysymyksiin E-2739/99 ja P-0279/00 (6. maaliskuuta 2000) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-2708/99 esittäjä(t): Rosa Miguélez Ramos (PSE) komissiolle. Tavoitteeseen 2 kuuluvat alueet Espanjassa.



Virallinen lehti nro 303 E , 24/10/2000 s. 0094 - 0095



KIRJALLINEN KYSYMYS E-2708/99 esittäjä(t): Rosa Miguélez Ramos (PSE) komissiolle (18. tammikuuta 2000) Aihe: Tavoitteeseen 2 kuuluvat alueet Espanjassa Lokakuussa ja marraskuussa Euroopan komissio hyväksyi luetteloita tavoitteeseen 2 kuuluvista alueista vuosille 20002006. Kuitenkin luettelot kymmenen jäsenvaltion osalta on vielä hyväksymättä. Mikä on tavoitteeseen 2 Espanjassa kuuluvien alueiden tilanne? Onko Espanjan hallitus esittänyt luettelon asetetussa määräajassa? Jos ei ole esittänyt, mistä viivästyminen johtuu? Nykyisin voimassa olevan asetuksen voimassaolo päättyy vuoden 1999 lopussa. Mitä komissio ja ne jäsenvaltiot, joiden luetteloita ei ole vielä hyväksytty, aikovat tehdä turvatakseen ohjelmien jatkumisen ja uusien hankkeiden käynnistämisen vuodenvaihteen jälkeen. Michel Barnierin komission puolesta antama vastaus (24. helmikuuta 2000) Komissio pyysi 1. heinäkuuta 1999 jäsenvaltioita toimittamaan sille 31. elokuuta 1999 mennessä ehdotuksensa tavoitteeseen 2 hyväksyttävistä alueista kaudella 20002006. Niiden jäsenvaltioiden osalta, jotka olivat toimittaneet vuoden 1999 syyskuun alussa ehdotuksen tavoitteeseen 2 kuuluvista alueista rakennerahastoja koskevista yleisistä säännöksistä 21. kesäkuuta 1999 annetun neuvoston asetuksen (EY) N:o 1260/1999(1) mukaisesti, voitiin tehdä alustava päätös vuoden 1999 lokakuun ja marraskuun aikana. Komissio sai Espanjan viranomaisten ehdotuksen vasta 15. syyskuuta 1999. Viranomaisten kanssa käytyjen neuvottelujen jälkeen alustavasta luettelosta tavoitteeseen 2 hyväksyttävistä alueista Espanjassa voitiin tehdä periaatepäätös 22. joulukuuta 1999. Lopullinen päätös tehdään sen jälkeen, kun on kuultu kolmea komiteaa, edellä mainitun asetuksen mukaisesti. Näitä kolmea komiteaa on kuultu 25., 26. ja 31. tammikuuta 2000, ja komissio tekee lopullisen päätöksen vuoden 2000 helmikuun aikana. Mitä tulee kahden ohjelmakauden väliseen siirtymävaiheeseen, komissio muistuttaa arvoisaa parlamentin jäsentä siitä, että kauden 19941999 toimien osalta, joista on säädetty sitovissa oikeudellisissa tai rahoitusta koskevissa säännöksissä ennen 31. joulukuuta 1999, voidaan suorittaa lopullisten tuensaajien maksuja 31. joulukuuta 2001 asti. Asetuksen (EY) N:o 1260/1999 52 artiklan 4 kohdassa säädetään puolestaan menojen tukikelpoisuuden ajankohdan taannehtivuudesta tietyin edellytyksin kaudella 20002006. Tosiasiallisesti maksettuja menoja, joiden osalta komissio on saanut 1. tammikuuta ja 30. huhtikuuta 2000 välisenä aikana kyseisessä asetuksessa säädetyt ehdot täyttävän tukitoimea koskevan pyynnön, voidaan pitää tukikelpoisina 1. tammikuuta 2000 alkaen. (1) EYVL L 161, 26.6.1999.
KIRJALLINEN KYSYMYS E-2802/99 esittäjä(t): Jorge Hernández Mollar (PPE-DE) komissiolle. Ubeda ja Baeza osaksi maailman kulttuuriperintöä.



Virallinen lehti nro 280 E , 03/10/2000 s. 0134 - 0134



KIRJALLINEN KYSYMYS E-2802/99 esittäjä(t): Jorge Hernández Mollar (PPE-DE) komissiolle (18. tammikuuta 2000) Aihe: Ubeda ja Baeza osaksi maailman kulttuuriperintöä On kulunut jo kymmenen vuotta siitä, kun espanjalaiset kaupungit Ubeda ja Baeza renessanssin parhaat edustajat Etelä-Espanjassa aloittivat ponnistelut saadakseen Unescon julistamaan kaupunkiensa muistomerkit osaksi maailman kulttuuriperintöä. Onnistuessaan maailman kulttuuriperinnöksi julistaminen toisi kaupunkien kassaan huomattavasti varoja niiden arvokkaan arkkitehtuurin suojelemiseksi ja matkailun edistämiseksi. Voisiko komissio kertoa, mitä se on tehnyt varmistaakseen näille tärkeille renessanssin aarteille ainakin vähimmäistasoisen suojelun, ja miten se voisi edesauttaa mainittua Unescon julistusta, joka takaisi tarvittavat varat näiden kahden espanjalaisen kaupungin laajan ja ainutlaatuisen rakennusperinnön säilyttämiseksi? Viviane Redingin komission puolesta antama vastaus (21. helmikuuta 2000) Komissio haluaa ilmoittaa arvoisalle parlamentin jäsenelle, että kulttuurin alalla Úbedan ja Baezan kaupungit eivät ole jättäneet minkään yhteisön ohjelman yhteydessä hakemustaan yhteisön tuen saamiseksi, eivätkä ne näin ollen ole saaneet mitään rahoitustukea. Komissio voi myöntää tukea kulttuurialoitteisiin ainoastaan nykyisten ohjelmien puitteissa ja niissä määriteltyjen perusteiden mukaisesti. Komissio haluaa kiinnittää kysyjän huomion siihen, että helmikuun 2000 kuluessa julkaistaan ehdotuspyyntö, joka liittyy kulttuurialan ensimmäiseen puiteohjelmaan Kulttuuri 2000. Siinä yhteydessä kulttuurialan toimijat voivat hakea hankkeille rahoitustukea kyseisen ohjelman ehtojen ja perusteiden mukaisesti. Komissio muistuttaa, että maailman kulttuuriperintöön kuuluvat alueet valitsee Yhdistyneiden kansakuntien kasvatus-, tiede- ja kulttuurijärjestö Unesco.
KIRJALLINEN KYSYMYS E-2638/99 esittäjä(t): Alexandros Alavanos (GUE/NGL) komissiolle. Terveydenhoitoala ja vuosituhannen vaihteen neuvottelukierros.



Virallinen lehti nro 303 E , 24/10/2000 s. 0087 - 0088



KIRJALLINEN KYSYMYS E-2638/99 esittäjä(t): Alexandros Alavanos (GUE/NGL) komissiolle (12. tammikuuta 2000) Aihe: Terveydenhoitoala ja vuosituhannen vaihteen neuvottelukierros Maailman kauppajärjestön Yhdysvaltojen edustaja Charlene Barshefsky mainitsi Seattlen ministerikokouksessa, että terveydenhoitopalvelut ovat monissa muissa maissa julkisen sektorin vastuulla ja että terveydenhoitoalalla toimivien Yhdysvaltojen yksityisten yritysten on siten vaikea soluttautua näille markkinoille. Kun otetaan huomioon, että tällaiset kannat, jotka rohkaisevat entistä laajempaan yksityistämiseen ja ulkomaisen pääoman maahantuonnin helpottamiseen, ovat selvässä ristiriidassa useimmissa Euroopan unionin jäsenvaltioissa vallitsevien hyvinvointivaltion periaatteiden ja rakenteiden kanssa, miten komissio suhtautuu tähän näkemykseen? Pascal Lamyn komission puolesta antama vastaus (10. helmikuuta 2000) Terveydenhoitopalvelut kuuluvat jo nyt palvelukaupan yleissopimuksen (GATS) soveltamisalaan, ja sen vuoksi niitä käsitellään tulevissa neuvotteluissa, jotka on tarkoitus käynnistää tänä vuonna. Yhteisön sitoumukset tällä alalla ovat erittäin vähäisiä. Yhteisön tavoitteena GATS-neuvotteluissa ei ole edistää yksityistämistä tai yleistä sääntelyn purkamista terveydenhoitoalalla, eikä millään muullakaan alalla, jolla kuluttajien edun suojelu kuuluu yhteiskunnallisiin tavoitteisiin. Yhteisö ei myöskään hyväksy mitään toimia, jotka heikentäisivät sen yhteiskunnallisia tavoitteita sellaisilla GATS-sopimuksen soveltamisalaan kuuluvilla aloilla, jotka ovat yksinomaan tai osittain sidoksissa valtioon, kuten terveydenhoitopalvelut. Komissio ei aio tukea terveydenhoitoalan sääntelyn purkamista GATS-sopimuksen perusteella tapahtuvan vapauttamisen tuloksena. Neuvottelut eivät saa heikentää terveydenhoitopalvelujen yleistä saatavuutta tai korkeaa tasoa jäsenvaltioissa eivätkä jäsenvaltioiden soveltamia erilaisia sääntelyjärjestelmiä. Toisaalta ei kuitenkaan pitäisi sulkea pois mahdollisuutta neuvotella eurooppalaisten palveluntarjoajien pääsystä näiden alojen markkinasuuntautuneille osa-alueille kolmansissa maissa.
KIRJALLINEN KYSYMYS E-2105/99 esittäjä(t): Mihail Papayannakis (GUE/NGL) komissiolle. Uudet etsintämenetelmät loukkuun jääneiden ihmisten löytämiseksi rakennusten raunioista.



Virallinen lehti nro 225 E , 08/08/2000 s. 0053 - 0053



KIRJALLINEN KYSYMYS E-2105/99 esittäjä(t): Mihail Papayannakis (GUE/NGL) komissiolle (22. marraskuuta 1999) Aihe: Uudet etsintämenetelmät loukkuun jääneiden ihmisten löytämiseksi rakennusten raunioista Viimeaikaiset Turkissa, Kreikassa ja muualla maailmassa sattuneet maanjäristykset osoittivat, kuinka erityisen vakava ongelma on rakennusten raunioihin loukkuun jääneiden ihmisten pelastaminen ja kuinka tarpeellisia ovat tehokkaat etsintä- ja pelastusmenetelmät. Tähän asti pelastusryhmät ovat käyttäneet pelastuneiden todistuksia ja tietoja, geofoneja (akustinen menetelmä) ja pienoiskameroita (optinen menetelmä) sekä koulutettuja koiria. Asiantuntijoiden kanssa käydyistä keskusteluista ilmenee, että on mahdollista kehittää ja käyttää myös muita loukkuun jääneiden etsintämenetelmiä, jotka perustuvat niiden kemiallisten aineiden jäljittämiseen, joita ihmisen keho erittää erilaisissa ja erityisesti vaikeissa tilanteissa, esimerkiksi kun henkilö on jäänyt loukkuun romahtaneeseen rakennukseen. Tällaisia menetelmiä on ilmeisesti kokeiltu sotilaallisiin tarpeisiin. Olisiko komissio valmis avustamaan vastaavien menetelmien kehittämistä ja käyttöä pelastusryhmien tarpeisiin, käytettäviksi maanjäristysten yhteydessä loukkuun jääneiden ihmisten pelastustyössä? Margot Wallströmin komission puolesta antama vastaus (24. tammikuuta 2000) Komissio on aikaisemmin rahoittanut ainakin yhden pilottihankkeen, jonka tarkoituksena oli rakentaa raunioihin loukkuun jääneiden henkilöiden etsintään tarkoitettu mikroaalloilla toimiva laite. Parlamentin jäsentä pyydetään tutustumaan komission Internet-sivuun http://www.europa.eu.int/comm/environment/civil/prote/cpactiv/cpact08e.htm saadakseen lisätietoja tästä hankkeesta. Väestönsuojelua koskevan yhteisön toimintaohjelman puitteissa on kansallisten viranomaisten tehtävä määritellä tarvittaessa tätä alaa koskevan pilottihankkeen sisältö ja laajuus, jotta tuloksia voitaisiin soveltaa pelastusryhmien käytännön työssä. Näin ollen komissio on valmis tutkimaan tätä alaa koskevan hanke-ehdotuksen rahoitusta. Viidennestä TTK-puiteohjelmasta(1) voidaan rahoittaa uusia teknisiä ratkaisuja koskevaa tutkimusta ja kehitystä sillä edellytyksellä, että osallistumissääntöjä sekä aihepiirikohtaisten ohjelmien työsuunnitelmia noudatetaan. (1) EYVL L 26, 1.2.1999.
KIRJALLINEN KYSYMYS E-2360/99

esittäjä(t): Paulo Casaca (PSE) komissiolle

(13. joulukuuta 1999)

Aihe: Euroopan unionin toimielinten henkilöstön palkkaus, lisät, eläkkeet ja verotus

Komissio ilmoitti toimikautensa alussa, että se aikoo toteuttaa Euroopan unionin toimielinten perusteellisen uudistuksen, jolla pyritään näiden tehokkuuden ja avoimuuden lisäämiseen.

Henkilöstösäännöt ovat erittäin keskeisiä yhteisön toimielinten toiminnassa, koska niissä määrätään palkkaus- ja muista ehdoista, joten ne on mielestäni saatettava yleisön tietoon.

Tietojen esittäminen on johdonmukaisempaa ja selkeämpää, jos lähtökohdaksi otetaan seuraavat kolme esimerkkiä virkauran alku- ja loppupäästä: vastapalkattu ylemmän korkeakoulututkinnon suorittanut virkamies, yhteisöjen tuomioistuimen vanhempi tuomari ja komission jäsen.

Voiko komissio antaa edellä mainittuja virkamiestasoja koskevat tiedot seuraavilta osin:

1. palkkausjärjestelmä,

2. ulkomaankorvaus,

3. virkamatkojen kulukorvaukset,

4. eläkettä ja työkyvyttömyyseläkettä koskevat ehdot,

5. verotusjärjestelmä?

Neil Kinnockin komission puolesta antama vastaus

(18. tammikuuta 2000)

Komissio lähettää suoraan kysyjälle ja parlamentin pääsihteeristölle esimerkkejä toisaalta vastapalkatun ylemmän korkeakoulututkinnon suorittaneen virkamiehen (A8-1) ja toisaalta komission jäsenen palkkauksesta (mukaan lukien lisät, verot ja muut maksut) ja virkamatkapäivärahasta, virkamiesten eläkettä ja työkyvyttömyyseläkettä koskevista ehdoista sekä komission jäsenten eläkettä koskevista ehdoista.

Komissio haluaa lisäksi kiinnittää kysyjän huomion komission puheenjohtajan ja jäsenten sekä yhteisön tuomioistuimen presidentin, tuomarien, julkisasiamiesten ja kirjaajan palkkajärjestelyistä 25 päivänä

heinäkuuta 1967 annettuun neuvoston asetukseen N:o 422/67/ETY, 5/67/Euratom(1), sellaisena kuin se on viimeksi muutettuna komission puheenjohtajan ja jäsenten sekä yhteisön tuomioistuimen presidentin, tuomarien, julkisasiamiesten ja kirjaajan sekä yhteisön ensimmäisen asteen tuomioistuimen presidentin, jäsenten ja kirjaajan palkkajärjestelyistä annetun asetuksen N:o 422/67/ETY, 5/67/Euratom muuttamisesta 17 päivänä joulukuuta 1998 annetulla neuvoston asetuksella (EY, EHTY, Euratom) N:o 2778/98(2) (Euroopan unionin toimielinten jäsenten palkkajärjestelmä), sekä palkkajärjestelmää koskevaan komission kertomukseen neuvostolle ja parlamentille(3).

Yhteisön tuomioistuimen tuomarin palkkauksen osalta kysyjää kehotetaan kääntymään asianomaisen toimielimen puoleen.

(1) EYVL 187, 8.8.1967.

(2) EYVL L 347, 23.12.1998.

(3) KOM(1999) 650 lopullinen.
KIRJALLINEN KYSYMYS E-1824/99 esittäjä(t): Camilo Nogueira Román (Verts/ALE) komissiolle. Umia-joen (Galicia) patohankkeeseen liittyvät ympäristö- ja turvallisuusmääräysten rikkomukset.



Virallinen lehti nro 225 E , 08/08/2000 s. 0025 - 0025



KIRJALLINEN KYSYMYS E-1824/99 esittäjä(t): Camilo Nogueira Román (Verts/ALE) komissiolle (12. lokakuuta 1999) Aihe: Umia-joen (Galicia) patohankkeeseen liittyvät ympäristö- ja turvallisuusmääräysten rikkomukset Galician hallitus ilmoitti, että Umia-joen padon rakentaminen on välttämätöntä Galiciassa sijaitsevan Salnesin alueen vedensaannin turvaamiseksi, mutta patohankkeen todellinen tarkoitus onkin sähkövoiman tuottaminen. Vaadittua tutkimusta hankkeen vaikutuksista ympäristöön ja paikallisen väestön elinoloihin ei toteutettu, vaikka hanke voi tuhota huomattavan osan alueen arvokkaasta kulttuurista ja luonnosta sekä matkailumahdollisuuksista. Hanketta vastusti suurin osa paikallisista asukkaista (joiden rauhalliset mielenosoitukset tukahdutettiin väkivaltaisesti). Galician oikeusasiamies antoi asiasta kielteisen lausunnon, ja Galician korkein oikeus teki päätöksen, jonka mukaan rakennustyöt on keskeytettävä ja kyseiset maa-alueet on palautettava omistajilleen. Galician hallitus ei noudattanut tätä määräystä, mikä on lainvastaista. Aikooko komissio ryhtyä tarvittaviin poliittisiin ja taloudellisiin toimiin sen varmistamiseksi, että Galician hallitus estää Umian patohankkeen töiden jatkamisen ja palauttaa tilanteen ennalleen, jotta hankkeen paikalliselle väestölle aiheuttamat vakavat haitat voidaan välttää? Margot Wallströmin komission puolesta antama vastaus (10. joulukuuta 1999) Parlamentin jäsenen kysymys koskee padon rakentamista Umia-jokeen lähelle Galiciassa sijaitsevaa Caldas de Reisin kuntaa. Parlamentin jäsen on myös tehnyt asiasta vetoomuksen nro 79/98. Komissio pyrkii selvittämään tilannetta vetoomuksessa esitettyjen väitteiden osalta, jotka koskevat erityisesti tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1), sellaisena kuin se on muutettuna direktiivillä 97/11/EY, ja luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) virheellistä soveltamista. Tämä perusteellinen tarkastelu on erityisen välttämätön siksi, että kyseiselle Galician autonomista yhteisöä koskevaan toimintaohjelmaan kuuluvalle hankkeelle on suunniteltu myönnettävän tukea Euroopan aluekehitysrahastosta. Tarkastelu on edelleen kesken. Komissio huolehtii siitä, että parlamentin jäsenelle tiedotetaan asian etenemisestä vetoomuksia käsittelevässä parlamentin valiokunnassa. (1) EYVL L 175, 5.7.1985. (2) EYVL L 206, 22.7.1992.
KIRJALLINEN KYSYMYS E-2143/99

esittäjä(t): Guido Viceconte (PPE-DE) komissiolle

(24. marraskuuta 1999)

Aihe: Kastanjoiden vakavat tuhot useilla alueilla Kalabriassa

Yölämpötilojen äkillinen laskeminen lokakuun alussa aiheutti vakavia tuhoja kastanjoille ja vaaransi vakavasti koko sadon useilla alueilla Kalabriassa, erityisesti Cicalan, Sorbo San Basilen, Gimiglianon, Carlopolin, Sersalen, Petronàn, Petilian, Mesorarcan, San Pietro Apostolon, Serrastrettan, Decollaturan, Soveria Mannellin, Conflentin, Platanian, Fossato Serraltan, Pentonen, Pediviglianon, Colosominin, Bianchin, Panettierin ja Tavernan kunnissa sekä monissa muissa kunnissa.

Voisiko komissio tehdä jotain auttaakseen tämän onnettomuuden uhriksi joutuneita alueita, sillä merkittävä osa paikallisesta väestöstä hankkii tärkeän osan toimeentulostaan keräämällä, jalostamalla ja myymällä kastanjoita?

Franz Fischlerin komission puolesta antama vastaus

(6. tammikuuta 2000)

Yhteisön säännöstössä ei komissiolle anneta valtuuksia korvata luonnonkatastrofeista aiheutuvia tulonmenetyksiä.

Asetuksen (ETY) N:o 2052/88 soveltamisesta Euroopan maatalouden ohjaus- ja tukirahaston (EMOTR) ohjausosaston osalta annetun asetuksen (ETY) N:o 4256/88 muuttamisesta 20 päivänä heinäkuuta 1993 annetussa neuvoston asetuksessa (ETY) N:o 2085/93(1) ja Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta (ohjelmakaudeksi 20002006) 17 päivänä toukokuuta 1999 annetussa neuvoston asetuksessa (EY) N:o 1257/99(2) säädetään ainoastaan EMOTR:n mahdollisuudesta antaa tukea luonnonkatastrofin heikentämän maatalouden tuotantokapasiteetin palauttamiselle ja asianomaisten ennalta ehkäisevien välineiden käyttöönotolle.

Kansalliset tai alueelliset viranomaiset valitsevat tuet ja tekevät niitä koskevat ehdotukset. Koska tässä tapauksessa on kyse luonnonkatastrofista, Kalabrian aluehallinnon olisi tutkittava, ovatko vahingot luonteeltaan sellaisia, että edellä mainittujen säännösten perusteella olisi mahdollisuus saada tukea EMOTR:lta.

Juuri tällä hetkellä jäsenvaltiot pyrkivät määrittelemään ohjelmakautena 20002006 täytäntöönpantavat ohjelmat. Käytettävissä olevien tietojen mukaan kyseessä olevalle tapaukselle ei suunnitella tuen myöntämistä EMOTR:sta.

(1) EYVL L 193, 31.7.1993.

(2) EYVL L 160, 26.6.1999.
KIRJALLINEN KYSYMYS E-2627/99 esittäjä(t): Francesco Speroni (TDI) komissiolle. Turvavyöt moottoriajoneuvoissa.



Virallinen lehti nro 303 E , 24/10/2000 s. 0085 - 0086



KIRJALLINEN KYSYMYS E-2627/99 esittäjä(t): Francesco Speroni (TDI) komissiolle (12. tammikuuta 2000) Aihe: Turvavyöt moottoriajoneuvoissa Moottoriajoneuvojen turvavöiden käytöstä saatava hyöty menetetään liian usein siksi, ettei turvavöiden käyttöpakkoa noudateta. Eikö komission mielestä olisi suotavaa antaa lakeja, jotka pakottaisivat valmistajat suunnittelemaan laitteita, jotka estäisivät moottoriajoneuvojen liikkumisen, mikäli turvavyöt eivät ole kiinnitettyjä? Erkki Liikasen komission puolesta antama vastaus (24. helmikuuta 2000) Moottoriajoneuvoissa noudatettavat turvavöitä koskevat tekniset standardit sisältyvät moottoriajoneuvojen turvavöitä ja turvajärjestelmiä koskevan jäsenvaltioiden lainsäädännön lähentämisestä 28 päivänä kesäkuuta 1977 annettuun neuvoston direktiiviin 77/541/ETY(1) ja sen muuttamisesta annettuihin säädöksiin. Turvavyön käyttöä ja erityisesti käyttöpakkoa hallinnoidaan vähemmän kuin 3,5 tonnia painavien ajoneuvojen turvavöiden pakollista käyttöä koskevan jäsenvaltioiden lainsäädännön lähentämisestä 16 päivänä joulukuuta 1991 annetulla neuvoston direktiivillä 91/671/ETY(2). Sen mukaan jäsenvaltiot ovat vastuussa siitä, että liikenteessä olevan ajoneuvon kuljettaja ja istuimilla istuvat matkustajat todella käyttävät turvavyötä. Komissio on parlamentin jäsenen kanssa samaa mieltä siitä, että moottoriajoneuvojen turvavöiden käytöstä saatava hyöty liikenneturvallisuudelle menetetään liian usein siksi, ettei turvavöiden käyttöpakkoa noudateta. Jäsenvaltioissa hiljattain toteutetuissa tutkimuksissa kävi ilmi, että vaikka miltei 85 prosenttia etupenkeillä istuvista henkilöistä käyttää turvavyötä, puolet onnettomuuden uhreista kuuluu niihin 15 prosenttiin, joiden turvavyö ei ollut kiinnitettynä. Parlamentin jäsenen ehdottama ratkaisu vaikuttaa kuitenkin tällä hetkellä vaikeasti toteutettavalta. Järjestelmän pitäisi pystyä tunnistamaan ne paikat, joilla istutaan, sen kiertäminen ei pitäisi voida olla mahdollista (esimerkiksi kiinnittämällä vyö ilman että se on vartalon ympärillä) eikä se saisi itse aiheuttaa vakavia onnettomuusriskejä (esimerkiksi moottorin sammuminen, jos vyö irrotetaan ajoneuvon ollessa liikkeellä). Auton rakentajat tarkastelevat parhaillaan muita vaihtoehtoja, joiden avulla turvavyön käyttöaste kasvaisi. Näitä ovat erityisesti huomiotaherättävät visuaaliset ja ääneen perustuvat hälytysjärjestelmät, joita voidaan käyttää varsin laajaltikin jo lähitulevaisuudessa. Komissio on kuitenkin sitä mieltä, että kuten direktiivistä 91/671/ETY käy ilmi, jäsenvaltioilla on jo valmiiksi käytössään tarvittava lainsäädäntö turvavyön käytön valvonnan tiukentamiseksi kaikkialla niiden alueella. (1) EYVL L 220, 29.8.1977. (2) EYVL L 373, 31.12.1991.
KIRJALLINEN KYSYMYS E-2341/99 esittäjä(t): Alexandros Alavanos (GUE/NGL) komissiolle. Kifisian syöpätautien sairaalan toiminnan käynnistäminen uudelleen.



Virallinen lehti nro 225 E , 08/08/2000 s. 0108 - 0108



KIRJALLINEN KYSYMYS E-2341/99 esittäjä(t): Alexandros Alavanos (GUE/NGL) komissiolle (13. joulukuuta 1999) Aihe: Kifisian syöpätautien sairaalan toiminnan käynnistäminen uudelleen Maanjäristyksen Agii Anargirii -sairaalalle aiheuttamien suurten vaurioiden jälkeen 2 500 syöpäpotilasta, joiden parhaillaan käynnissä olevaa hoitoa ei voi lykätä eikä keskeyttää, ovat jääneet ilman hoitoa, koska muissa syöpätautien sairaaloissa on käytössä jonotuslista. Kreikan hallituksen ehdottama ratkaisu klinikoiden osittaisesta siirtämisestä tai klinikoiden ja laboratorioiden lakkauttamisesta tai jakamisesta muihin kuin sairaalatiloihin ei ole sairaalan tiedekomitean mielestä tuloksekas ratkaisu potilaiden hoidon jatkamisen kannalta. Sen vuoksi tiedekomitea ehdottaa sairaalan siirtämistä muiden sairaaloiden vapaisiin ja riittäviin, tätä tarkoitusta varten osoittamiin tiloihin. Kysyn komissiolta, voitaisiinko tiedekomitean ehdottamasta sairaalan tilapäisestä siirtämisestä aiheutuvia menoja varten myöntää rahoitustukea, kunnes uuden sairaalan rakennustyöt saadaan päätökseen? Michel Barnierin komission puolesta antama vastaus (20. tammikuuta 2000) Komissio voi tarkastella Kifisian syöpäsairaalan tilapäisen siirtämisen tai toiminnan uudelleen käynnistämisen mahdollista yhteisrahoitusta, mikäli Kreikan viranomaiset esittävät asiaa koskevan pyynnön, johon on liitetty yksityiskohtaiset tiedot menojen luonteesta. Ehdotettavan ratkaisun valinta kuuluu Kreikan viranomaisten yksinomaiseen toimivaltaan.